SMS – nešto drugačije

 Svečano otvorenje izložbe povodom 100. broja našeg mjesečnika SMS održano je 11. prosinca 2014. godine u OŠ 'Braća Seljan'. Izložbu je otvorio ravnatelj Škole, gospodin Miroslav Šipek koji se obratio nazočnima. Nakon njega , gđa. Andreja Navijalić, pročelnica Odjela društvenih djelatnosti grada Karlovca pohvalila je zalaganje i rad Novinarske skupine naše škole. Nazočnima se obratila i karlovačka dožupanica gđa. Marija Fićurin Medić, prva glavna urednica mjesečnika, gđa Renata Kučan, učiteljica mentor i sadašnja glavna urednica Jasmina Budinski, uč.mentor.

 Priča o našem mjesečniku počela je pred točno deset godina, u prosincu 2004. godine. Naš je ravnatelj želio da naša škola ima svoj školski list, ali da on bude drukčiji od drugih, da se aktualne teme i događaji prikažu na zanimljiv , interesantan, poseban i nadasve kratak način. Tako se rodila ideja za stvaranjem mjesečnika.

Edukaciju u radu Adobe Indesign programu svladale su dvije učiteljice razredne nastave, Renata Kučan i Jasmina Budinski u prosincu 2004. godine da bi već u siječnju 2005. izašao prvi broj našeg mjesečnika . Većina škola u Republici Hrvatskoj izdaje svoje školske novine koje uobičajeno izlaze jednom u polugodištu ili školskoj godini.

Naša škola, Osnovna škola „Braća Seljan“ iz Karlovca, ima i više od toga. Za sada smo jedina škola u Hrvatskoj koja ima svoj mjesečnik „SMS“ (nemamo informacija da još netko izdaje mjesečnik).

Samo ime mjesečnika jest vrlo zanimljivo. U njemu su imena naših poznatih svjetskih istraživača po kojima i naša škola nosi ime: **S** – Stjepan, **M** - Mirko , **S** – Seljan. Ime je vrlo kratko i prikladno. U današnje moderno vrijeme, vrijeme interneta, mobitela i brzih poruka, SMS ima i simbolično značenje; „short message service“.

Od 1. siječnja 2005. godine, otkako smo započeli s radom, naš mjesečnik kontinuirano izlazi već punih 10 godina. Tijekom školske godine objavimo 10 mjesečnih brojeva, jedino ne objavljujemo u srpnju i kolovozu. Prvih 46 brojeva glavna je urednica bila učiteljica Renata Kučan. S radom je prestala otišavši u OŠ Grabrik. Na početku školske godine 2009., od 47. broja preuzimam uredništvo i izradu mjesečnika u kojem se može sagledati život naše škole. U radu mjesečnika kao lektor sudjeluje Matija Dreven, prof. hrvatskog jezika.

U okviru slobodnih aktivnosti u Novinarsku je grupu uključeno 14 učenika od V.-VII. razreda. Oni prvo trebaju savladati zahtjevan Adobe Indesign CS program i moraju imati određena informatička znanja. Učenici rade sa mnom, učiteljicom razredne nastave kao voditeljicom. Iako radimo u grupama jer je program instaliran na sedam računala, a i učenici imaju različita znanja ne nedostaje interesa za istraživanje i rad.

Mjesečnik je pregled školskih zbivanja toga mjeseca, a informativni su sadržaji redovito praćeni pjesmama, pričama, likovnim radovima, fotografijama s izleta, terenske nastave, natjecanja, osvrtima i reportažama, putopisima... Na taj način i roditelji imaju uvid u rad Škole.

 Cijena jednog broja iznosi samo 2 kune što nikome ne predstavlja materijalni izdatak. Iako se novine tiskaju svaki mjesec na svega četiri stranice, vrijedna Novinarska skupina ima pune ruke posla. Od pripremanja i obrade do uvrštavanja svih podataka. Veseli nas što su učenici zainteresirani za izradu novina, istraživački, stvaralački i napose timski rad.

Izložbu i primjerke svih brojeva postavile su naša knjižničarka Halyna Kubinska, Vladimira Ribić, učiteljica likovne kulture i majstor škole Mario Laić.

Prije samog otvaranja izložbe SMS u našoj Galeriji Leptir , Helena Lesić, učenica 7.b razreda i članica Novinarske skupine već treću godinu, i ja kao voditeljica i urednica, gostovale smo na lokalnom radiju Trend i TV 4 rijeke kako bismo širem karlovačkom pučanstvu predstavile naš mjesečnik.

Tako smo imale priliku pozvati naše sadašnje i bivše učenike i roditelje te naše sugrađane da dođu posjetiti izložbu koja je otvorena do 1.veljače 2015. godine.

I na kraju želim zahvaliti svima koji su na bilo koji način doprinjeli stvaranju mjesečnika i koračanju do 100. broja.

 Jasmina Budinski, dipl. uč. mentor